CELEX: 32018D1463
Language: lt
Date: 2018-09-28 00:00:00
Title: 2018 m. rugsėjo 28 d. Tarybos įgyvendinimo sprendimas (ES) 2018/1463 dėl kontrolės priemonių taikymo naujoms psichoaktyviosioms medžiagoms N-fenil-N-[1-(2-feniletil)piperidin-4-il]ciklopropankarboksamidui (ciklopropilfentaniliui) ir 2-metoksi-N-fenil-N-[1-(2-feniletil)piperidin-4-il]acetamidui (metoksiacetilfentaniliui)

1.10.2018   
               
               
                  LT
               
               
                  Europos Sąjungos oficialusis leidinys
               
               
                  L 245/9
               
            
         TARYBOS ĮGYVENDINIMO SPRENDIMAS (ES) 2018/1463
         2018 m. rugsėjo 28 d.
         dėl kontrolės priemonių taikymo naujoms psichoaktyviosioms medžiagoms N-fenil-N-[1-(2-feniletil)piperidin-4-il]ciklopropankarboksamidui (ciklopropilfentaniliui) ir 2-metoksi-N-fenil-N-[1-(2-feniletil)piperidin-4-il]acetamidui (metoksiacetilfentaniliui)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
         atsižvelgdama į Europos Komisijos pasiūlymą,
         atsižvelgdama į Europos Parlamento nuomonę (2),
         kadangi:
         
                     (1)
                  
                  
                     remiantis Sprendimo 2005/387/TVR 6 straipsniu neeiliniame Europos narkotikų ir narkomanijos stebėsenos centro išplėstinio mokslinio komiteto posėdyje 2018 m. kovo 21 d. buvo parengtos naujų psichoaktyviųjų medžiagų N-fenil-N-[1-(2-feniletil)piperidin-4-il]ciklopropankarboksamido (ciklopropilfentanilio) ir 2-metoksi-N-fenil-N-[1-(2-feniletil)piperidin-4-il]acetamido (metoksiacetilfentanilio) rizikos vertinimo ataskaitos, o 2018 m. kovo 23 d. šios ataskaitos pateiktos Komisijai ir Tarybai;
                  
               
                     (2)
                  
                  
                     ciklopropilfentanilis ir metoksiacetilfentanilis yra sintetiniai opioidai, struktūriškai jie panašūs į fentanilį – kontroliuojamą medžiagą, plačiai naudojamą medicinoje kaip bendros anestezijos priedą operacijų metu ir skausmo kontrolei. Ciklopropilfentanilis taip pat yra struktūriškai panašus į kitą tarptautiniu mastu kontroliuojamą medžiagą butirfentanilį. Metoksiacetilfentanilis taip pat yra struktūriškai panašus į tarptautiniu mastu kontroliuojamas medžiagas okfentanilį (3) ir acetilfentanilį;
                  
               
                     (3)
                  
                  
                     ciklopropilfentanilis Sąjungoje prieinamas bent nuo 2017 m. birželio mėn. Jis buvo aptiktas šešiose valstybėse narėse, pranešusiose iš viso apie 140 konfiskavimo atvejus 2017 m. birželio–2018 m. sausio mėn. Apskritai tikėtina, kad nustatomi ne visi ciklopropilfentanilio buvimo atvejai, nes paprastai šios medžiagos aptikimo tyrimai nėra atliekami. Daugeliu atvejų ciklopropilfentanilis buvo konfiskuota miltelių pavidalu, bet pasitaikė ir retesnių atvejų, kai ji konfiskuota kaip skystis ir tabletės. Aptikti kiekiai yra palyginti nedideli. Tačiau jie turėtų būti vertinami atsižvelgiant į tai, kad fentaniliams būdingas stiprus poveikis;
                  
               
                     (4)
                  
                  
                     dvi valstybės narės pranešė apie 77 mirtis, kai buvo patvirtintas ciklopropilfentanilio poveikis. Mirties atvejai įvyko trumpu laikotarpiu, t. y. 2017 m. birželio–gruodžio mėn. Daugeliu atvejų su ciklopropilfentaniliu buvo aptikta ir kitų narkotinių medžiagų. Bent 74-ių tų mirčių atveju ciklopropilfentanilis buvo mirties priežastis arba galėjo prisidėti prie mirties. Nebuvo pranešta apie ūmaus apsinuodijimo ciklopropilfentaniliu atvejus. Tikėtina, kad kaip priešnuodis apsinuodijus ciklopropilfentaniliu veikia naloksonas. Tikėtina, kad nustatomi ne visi ciklopropilfentanilio sukelti nemirtino apsinuodijimo ir mirties atvejai ir ne apie visus tokius atvejus pranešama, nes paprastai ciklopropilfentanilio aptikimo tyrimai nėra atliekami. Atsitiktinis sąlytis su ciklopropilfentaniliu gali sukelti riziką vartotojo šeimai ir draugams, teisėsaugos pareigūnams, ekstremaliųjų situacijų pareigūnams, medicinos personalui ir kriminalistikos laboratorijų darbuotojams, taip pat laisvės atėmimo vietų ir pašto paslaugų įmonių personalui;
                  
               
                     (5)
                  
                  
                     tiesioginių įrodymų dėl sąsajų su organizuotu nusikalstamumu gaminant, platinant, neteisėtai prekiaujant ir tiekiant ciklopropilfentanilį Sąjungoje nėra. Tačiau kadangi jis buvo aptiktas heroino mėginyje ir padirbtuose vaistuose, negalima atmesti sąsajų su organizuotu nusikalstamumu galimybės. Iš turimos informacijos matyti, kad ciklopropilfentanilį pagamino Kinijoje įsikūrusios chemijos sektoriaus įmonės, bet fentanilių gamybos pajėgumų gali būti ir Sąjungoje;
                  
               
                     (6)
                  
                  
                     ciklopropilfentanilis, manytina, parduodamas internete mažais ir didmeninei prekybai pritaikytais kiekiais prisidengiant „tyrimų cheminės medžiagos“ pavadinimu arba kaip „teisėtas“ nelegalių opioidų pakaitalas, daugiausia miltelių arba tirpalo pavidalu paruoštuose naudoti nosies purškaluose. Be to, iš per konfiskavimus surinktos informacijos matyti, kad ciklopropilfentanilis taip pat buvo naudojamas padirbtoms populiaraus benzodiazepino ir analgetikų tabletėms gaminti. Iš per konfiskavimus surinktos informacijos matyti, kad ciklopropilfentanilis taip pat galėjo būti parduodamas neteisėtoje opioidų rinkoje kaip metoksiacetilfentanilis, kaip heroinas ir mišiniuose su kitais opioidais, pvz., heroinu. Dėl to vartotojai gali nežinoti, kad jie vartoja vieną iš fentanilių;
                  
               
                     (7)
                  
                  
                     metoksiacetilfentanilis Sąjungoje prieinamas bent nuo 2016 m. lapkričio mėn. Jis buvo aptiktas 11-oje valstybių narių, pranešusių iš viso apie 44 konfiskavimo atvejus 2017 m. birželio–gruodžio mėn. Apskritai tikėtina, kad nustatomi ne visi metoksiacetilfentanilio buvimo atvejai, nes paprastai šios medžiagos aptikimo tyrimai nėra atliekami. Daugeliu atvejų metoksiacetilfentanilis buvo konfiskuota miltelių arba skysčio pavidalu, bet pasitaikė ir retesnių atvejų, kai ji konfiskuota kaip tabletės. Aptikti kiekiai yra palyginti nedideli. Tačiau jie turėtų būti vertinami atsižvelgiant į tai, kad fentaniliams būdingas stiprus poveikis;
                  
               
                     (8)
                  
                  
                     keturios valstybės narės pranešė apie 13 mirčių, kai buvo patvirtintas metoksiacetilfentanilio poveikis. Visais atvejais su metoksiacetilfentaniliu buvo aptikta ir kitų narkotinių medžiagų. Bent 7-ių tų mirčių atveju metoksiacetilfentanilis buvo mirties priežastis arba galėjo prisidėti prie mirties. Buvo pranešta apie du ūmaus apsinuodijimo atvejus, kai patvirtintas metoksiacetilfentanilio poveikis. Tikėtina, kad kaip priešnuodis apsinuodijus metoksiacetilfentaniliu veikia naloksonas. Tikėtina, kad nustatomi ne visi metoksiacetilfentanilio sukelti nemirtino apsinuodijimo ir mirties atvejai ir ne apie visus tokius atvejus pranešama, nes paprastai metoksiacetilfentanilio aptikimo tyrimai nėra atliekami. Atsitiktinis sąlytis su metoksiacetilfentaniliu gali sukelti riziką vartotojų šeimai ir draugams, teisėsaugos pareigūnams, ekstremaliųjų situacijų pareigūnams, medicinos personalui ir kriminalistikos laboratorijų darbuotojams, taip pat laisvės atėmimo vietų ir pašto paslaugų įmonių personalui;
                  
               
                     (9)
                  
                  
                     informacijos apie sąsajas su organizuotu nusikalstamumu gaminant, platinant, neteisėtai prekiaujant ir tiekiant metoksiacetilfentanilį Sąjungoje nėra. Iš turimos informacijos matyti, kad metoksiacetilfentanilį pagamino Kinijoje esančios chemijos sektoriaus įmonės, bet fentanilių gamybos pajėgumų gali būti ir Sąjungoje;
                  
               
                     (10)
                  
                  
                     metoksiacetilfentanilis, manytina, parduodamas internete mažais ir didmeninei prekybai pritaikytais kiekiais prisidengiant „tyrimų cheminės medžiagos“ pavadinimu arba kaip „teisėtas“ nelegalių opioidų pakaitalas miltelių arba tirpalo pavidalu paruoštuose naudoti nosies purškaluose. Iš per konfiskavimus surinktos informacijos matyti, kad metoksiacetilfentanilis taip pat galėjo būti parduodamas neteisėtoje opioidų rinkoje, kur jis parduodamas arba naudojamas opioidinių analgetikų ir benzodiazepino padirbiniams gaminti. Dėl to vartotojai gali nežinoti, kad jie vartoja fentanilį;
                  
               
                     (11)
                  
                  
                     ciklopropilfentanilis ir metoksiacetilfentanilis neturi pripažinto naudojimo žmonėms skirtuose arba veterinariniuose vaistuose medicininės paskirties nei Sąjungoje, nei, labai tikėtina, už jos ribų. Nėra požymių, kad šios medžiagos galėtų būti naudojamos kitiems tikslams, išskyrus tai, kad jos naudojamos kaip etaloninė analizės medžiaga ir atliekant mokslinius tyrimus;
                  
               
                     (12)
                  
                  
                     rizikos vertinimo ataskaitose teigiama, kad atlikus tolesnius mokslinius tyrimus būtų galima atsakyti į daug su ciklopropilfentaniliu ir metoksiacetilfentaniliu susijusių klausimų, kylančių dėl trūkstamų duomenų apie riziką atskirų asmenų sveikatai, visuomenės sveikatai ir socialinę riziką. Tačiau esami įrodymai ir informacija apie ciklopropilfentanilio ir metoksiacetilfentanilio keliamą riziką sveikatai ir socialinę riziką, taip pat jų panašumas į fentanilį yra pakankamas pagrindas taikyti ciklopropilfentaniliui ir metoksiacetilfentaniliui kontrolės priemones visoje Sąjungoje;
                  
               
                     (13)
                  
                  
                     1961 m. Jungtinių Tautų bendrojoje narkotinių medžiagų konvencijoje ar 1971 m. Jungtinių Tautų psichotropinių medžiagų konvencijoje ciklopropilfentanilis ir metoksiacetilfentanilis nėra nurodyti kaip kontroliuojamos medžiagos. Šiuo metu pagal Jungtinių Tautų sistemą jų vertinimas neatliekamas;
                  
               
                     (14)
                  
                  
                     kadangi pagal nacionalinius narkotikų kontrolės teisės aktus ciklopropilfentaniliui kontrolės priemones taiko 8 valstybės narės, o metoksiacetilfentaniliui – 9-ios valstybės narės, ir penkios valstybės narės taiko ciklopropilfentaniliui ir metoksiacetilfentaniliui kontrolės priemones pagal kitus teisės aktus, visoje Sąjungoje taikomos ciklopropilfentanilio ir metoksiacetilfentanilio kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią kelia jų prieinamumas ir vartojimas;
                  
               
                     (15)
                  
                  
                     Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, taikant toms medžiagoms kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad ciklopropilfentaniliui ir metoksiacetilfentaniliui visoje Sąjungoje būtų taikomos kontrolės priemonės;
                  
               
                     (16)
                  
                  
                     Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo igyvendinamas Sprendimas 2005/387/TVR;
                  
               
                     (17)
                  
                  
                     Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo igyvendinamas Sprendimas 2005/387/TVR;
                  
               
                     (18)
                  
                  
                     Jungtinei Karalystei Sprendimas 2005/387/TVR nėra privalomas, todėl ji nedalyvauja priimant ir taikant šį sprendimą ir jis nėra jai privalomas ar taikomas,
                  
               PRIĖMĖ ŠĮ SPRENDIMĄ:
         
            1 straipsnis
            Naujoms psichoaktyviosioms medžiagoms N-fenil-N-[1-(2-feniletil)piperidin-4-il]ciklopropankarboksamidui (ciklopropilfentaniliui) ir 2-metoksi-N-fenil-N-[1-(2-feniletil)piperidin-4-il]acetamidui (metoksiacetilfentaniliui) visoje Sąjungoje taikomos kontrolės priemonės.
         
         
            2 straipsnis
            Valstybės narės, vadovaudamosi nacionaliniais teisės aktais, ne vėliau kaip 2019 m. rugsėjo 29 d. imasi reikiamų priemonių, kad ciklopropilfentaniliui ir metoksiacetilfentaniliui būtų taikomos kontrolės priemonės ir baudžiamosios sankcijos, kaip numatyta šių valstybių teisės aktuose, kuriais vykdomi įsipareigojimai pagal 1961 m. Jungtinių Tautų bendrąją narkotinių medžiagų konvenciją arba 1971 m. Jungtinių Tautų psichotropinių medžiagų konvenciją.
         
         
            3 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            Šis sprendimas taikomas pagal Sutartis.
         
         
            Priimta Briuselyje 2018 m. rugsėjo 28 d.
            
               
                  Tarybos vardu
               
               
                  Pirmininkė
               
               M. SCHRAMBÖCK
            
         
         
            (1)  OL L 127, 2005 5 20, p. 32.
         
            (2)  2018 m. rugsėjo 11 d. nuomonė (dar nepaskelbta Oficialiajame leidinyje).
         
            (3)  2018 m. kovo mėn. per Narkotinių medžiagų komisijos 61-ą posėdį okfentanilį buvo nutarta įtraukti į 1961 m. Jungtinių Tautų bendrosios narkotinių medžiagų konvencijos su pakeitimais, padarytais 1972 m. protokolu, I sąrašą;